Deurbraak ná ma, seun dood gevind is | Maroela Media
Nadat 'n KwaZulu-Natalse vrou en haar seun, wat albei aanvanklik as vermis aangemeld is, se liggame in Januarie vanjaar in 'n vars graf gevind is, is die vrou se broer Woensdag in hegtenis geneem in verband met die moorde.
Lt.kol. Thulani Zwane, woordvoerder van die polisie, het gesê lede van die Nyoni-polisie het inligting opgevolg oor waar die verdagte wegkruip en hom gister op 'n plaas in die Eshowe-gebied in hegtenis geneem.
Die inhegtenisneming volg nadat Zoe Buthelezi (49) en haar seun, Mthunzi Zulu (19), in Januarie vanjaar as vermis aangemeld is. Maroela Media het vroeër berig die twee is die laaste keer lewend gesien toe hulle by 'n huis van een van hul familielede in 'n rusie betrokke was.
Nadat lede van die gemeenskap nie weer vir Buthelezi en Zulu gesien het nie, het hulle onraad gemerk en besluit om die polisie te ontbied.
Polisiebeamptes het die twee vermiste mense se familielede by die huis waar die slagoffers die laaste keer gesien is, ondervra, en daar het die beamptes 'n vars graf opgemerk en agterdogtig geraak.
Die beamptes en lede van die gemeenskap het die graf oopgegrawe en die liggame van Buthelezi en Zulu gevind. Buthelezi se liggaam was in stukke opgekap en in plastiek toegedraai.
Die verdagte sal Vrydag in die Nyoni-landdroshof verskyn op twee aanklagte van moord.
Genade..maar die mensdom is grillerig. As hul nie verkrag, martel, moor en verbrand nie kap hul jou nog in stukke ook. Dan is dit ook nogal jou naaste wat die goed aanvang. Wie en waar is jy veilig? Hierdie tipe moorde kom al hoe meer voor. Hierdie land met sy mense is klaar in die afgrond. Hier gaan geen mens oorbly as dit aangaan soos dit aangaan.. Groet jou geliefdes met liefde elke dag want jy weet nie of jy hul weer gaan sien…..